b'\n_START_ARTICLE_\nPartidul Mi\xc8\x99carea Popular\xc4\x83\n_START_SECTION_\nIstoric\n_START_PARAGRAPH_\nLa data de 23 martie 2013, dup\xc4\x83 Conven\xc8\x9bia Na\xc8\x9bional\xc4\x83 a Partidului Democrat-Liberal (PDL) pentru alegerea conducerii, pre\xc8\x99edintele Rom\xc3\xa2niei, Traian B\xc4\x83sescu a anun\xc8\x9bat printr-un mesaj postat pe Facebook c\xc4\x83 se desparte de PDL, acuz\xc3\xa2nd fraudarea rezultatului votului de c\xc4\x83tre echipa lui Vasile Blaga pentru ca acesta s\xc4\x83 fie reales pre\xc8\x99edintele PDL, preferata lui fiind Elena Udrea._NEWLINE_Astfel, sus\xc8\x9bin\xc4\x83torii lui B\xc4\x83sescu au lansat la data de 26 martie 2013, Funda\xc8\x9bia Mi\xc8\x99carea Popular\xc4\x83. Pe 18 mai 2013, conducerea funda\xc8\x9biei a anun\xc8\x9bat c\xc4\x83 ini\xc8\x9biaz\xc4\x83 un sondaj privind transformarea \xc3\xaen partid a organiza\xc8\x9biei. Pe 25 mai 2013, s-au anun\xc8\x9bat rezultatele sondajului: 58% din voturi pentru co-existen\xc8\x9ba funda\xc8\x9biei \xc8\x99i partidului, 31% pentru transformarea funda\xc8\x9biei \xc3\xaen partid \xc8\x99i 11% pentru men\xc8\x9binerea status-quo-ului. _NEWLINE_Dup\xc4\x83 anun\xc8\x9barea rezultatelor sondajului, conducerea funda\xc8\x9biei a ini\xc8\x9biat o campanie de str\xc3\xa2ngere de semn\xc4\x83turi \xc8\x99i un comitet de ini\xc8\x9biativ\xc4\x83, compus din Eugen Tomac, Cristian Petrescu, Teodor Baconschi, Adrian Papahagi \xc8\x99i Drago\xc8\x99 Ciuparu, pentru \xc3\xaenfiin\xc8\x9barea partidului. \xc3\x8en dou\xc4\x83 luni, Funda\xc8\x9bia Mi\xc8\x99carea Popular\xc4\x83 a reu\xc8\x99it s\xc4\x83 str\xc3\xa2ng\xc4\x83 semn\xc4\x83turile necesare pentru \xc3\xaenregistrarea Partidului Mi\xc8\x99carea Popular\xc4\x83._NEWLINE_Partidul Mi\xc8\x99carea Popular\xc4\x83 (PMP) a fost lansat neoficial la data de 23 iulie 2013 de c\xc4\x83tre Funda\xc8\x9bia Mi\xc8\x99carea Popular\xc4\x83. Dup\xc4\x83 o \xc8\x99edin\xc8\x9b\xc4\x83, fostul deputat PDL, Eugen Tomac, a fost \xc3\xaens\xc4\x83rcinat ca pre\xc8\x99edinte al partidului \xc8\x99i Cristian Petrescu a fost desemnat secretar general al partidului. _NEWLINE_Pe 3 februarie 2014 mai mul\xc8\x9bi deputa\xc8\x9bi au anun\xc8\x9bat \xc3\xaen fa\xc8\x9ba Parlamentului c\xc4\x83 au demisionat din PDL pentru a se al\xc4\x83tura Partidului Mi\xc8\x99carea Popular\xc4\x83. \xc3\x8entre ei erau fo\xc8\x99tii mini\xc8\x99tri Elena Udrea \xc8\x99i Theodor Paleologu \xc8\x99i deputa\xc8\x9bii Florin Popescu, Aurelian Popescu, Adrian Gurz\xc4\x83u, Florin Secar\xc4\x83, Camelia Bogd\xc4\x83nici, Petru Movil\xc4\x83, \xc8\x98tefan Bucur Stoica \xc8\x99i Drago\xc8\x99 Gunia._NEWLINE_\xc3\x8en aprilie 2014, PMP a ini\xc8\x9biat o peti\xc8\x9bie \xc3\xaempotriva accizelor la carburan\xc8\x9bi introduse de guvernul Ponta._NEWLINE_O verificare din partea corpului de control al guvernului a listelor de semn\xc4\x83turi a generat un scandal mediatic._NEWLINE_Din cele 300.000 de semn\xc4\x83turi, peste 200.000 nu au putut fi identificate, fie deoarece con\xc8\x9bineau date false, fie pentru c\xc4\x83 apar\xc8\x9bineau unor persoane decedate._NEWLINE_Ca r\xc4\x83spuns, Elena Udrea declar\xc4\x83 c\xc4\x83 va face pl\xc3\xa2ngere penal\xc4\x83 \xc3\xaempotriva lui Victor Ponta._NEWLINE_Pe data de 8 iunie 2014 a avut loc congresul PMP. La aceast\xc4\x83 \xc3\xaent\xc3\xa2lnire a fost aleas\xc4\x83 pre\xc8\x99edinte Elena Udrea._NEWLINE_Pe data de 30 ianuarie 2015 Elena Udrea s-a autosuspendat din func\xc8\x9bia de pre\xc8\x99edinte PMP, interimatul fiind asigurat de Eugen Tomac. La 8 februarie 2015, a avut loc un nou Congres PMP, la aceast\xc4\x83 \xc3\xaent\xc3\xa2lnire Tomac fiind ales pre\xc8\x99edinte al partidului._NEWLINE_La 27 martie 2016, a avut loc un nou congres al partidului, culmin\xc3\xa2nd cu alegerea fostului pre\xc8\x99edinte al Rom\xc3\xa2niei, Traian B\xc4\x83sescu, \xc3\xaen func\xc8\x9bia de pre\xc8\x99edinte al Partidului Mi\xc8\x99carea Popular\xc4\x83. Pre\xc8\x99edinte executiv este ales Eugen Tomac iar prim-vicepre\xc8\x99edin\xc8\x9bi sunt Cristian Diaconescu \xc8\x99i Siegfried Mure\xc8\x99an. PMP \xc3\xae\xc8\x99i deschide o organiza\xc8\x9bie Diaspora cu filiale \xc3\xaen aproape statele Uniunii Europene, SUA, Canada \xc8\x99i alte state._NEWLINE_La data de 20 iulie 2016 PMP a fuzionat cu Uniunea Na\xc8\x9bional\xc4\x83 pentru Progresul Rom\xc3\xa2niei (UNPR). Dup\xc4\x83 fuziune, partidul se nume\xc8\x99te \xc3\xaen continuare PMP \xc8\x99i folose\xc8\x99te \xc3\xaensemnele sale, dar func\xc8\x9biile de conducere la nivel central \xc8\x99i \xc3\xaen filiale au fost \xc3\xaemp\xc4\x83r\xc8\x9bite 50-50._NEWLINE_La alegerile parlamentare din 2016, PMP a ob\xc8\x9binut un scor de 5%, reu\xc8\x99ind intrarea \xc3\xaen Parlament cu 18 deputa\xc8\x9bi \xc8\x99i 8 senatori, ca partid de opozi\xc8\x9bie.\n_START_SECTION_\nCoali\xc8\x9bii\n_START_PARAGRAPH_\n\xc3\x8en urma alegerilor locale din 2016 PMP a \xc3\xaencheiat protocoale de colaborare cu PSD \xc3\xaen jude\xc8\x9bele Constan\xc8\x9ba, Maramure\xc8\x99, Prahova \xc8\x99i Timi\xc8\x99.'